Турция използва посещението на Бойко Борисов в Истанбул, за да постави откровен ултиматум на Европейския съюз. След срещата на Борисов с турския му колега Бинали Йълдъръм, стана ясно че турската страна е предала на Борисов послание, което той ще отнесе до Ангела Меркел, с която се вижда утре и до останалите си европейски колеги. "Европейските ни приятели трябва да разберат, че дойде момента да поемат повече отговорност по въпроса за имигрантите", обяви Йълдъръм и уточни, че е "от изключителна важност в края на октомври да влезе в сила подписаното споразумение за визова либерализация". Ако това не се случи, предупреди турският премиер, "Европа ще бъде поставена под огромен риск". Той допълни, че е разяснил това "в подробности на моя приятел Бойко".

Споразумението за визова либерализация и приемане на бежанци на квотен принцип от Турция в замяна на спирането на мигрантския поток, беше одобрено от 28-те в началото на годината, но беше замразено след отказа на Реджеп Ердоган да изпълни някои от условията по него.

Самият Борисов се обърна доста по-хладно към Йълдъръм с "колега" и видимо нервен подчерта, че си е записал "пунктуално" всички послания, които са доста. Зад обичайните комплименти, че съседните страни имат добри отношения, личеше сдържаното напрежение между София и Анкара. "Въпреки прекрасните ни отношения, не станах по-спокоен", каза Борисов. Според него Турция освен 3-те милиона имигранти, които в момента приютява, спира още "около 2 млн. души откъм Алепо" и тази цялата вълна може да залее Европа. "Европа да си даде сметка, ако гласовете против споразумението надделеят, дали Турция ще успява да спира тези хора", каза българският премиер в доста откровено признание, че на срещата турците са отправили заплаха.